It-total tal-vittmi qiegħed jiżdied. Fil-ħin li qed nikteb, in-numru ta' mejtin huwa ta' 129, b'352 feruti, 99 minnhom gravi ħafna. Dan hu t-tieni massakru f' Pariġi: l-ieħor seħħ f'Jannar. Sebgħa mit-terroristi nvoluti huma mejta, it-tmien wieħed kif ukoll numru ta' persuni assoċjati magħhom huma preżentment imfittxija. L-attakk ta' nhar il-Ġimgħa kien wieħed simboliku: kien attakk fuq il-valuri li Franza u Pariġi jirrappreżentaw. L-attakk seħħ fl-istess żona li fiha hemm l-uffiċini ta' Charlie Hebdo [il-mira tal-attakk l-ieħor f'Jannar] kif ukoll infirex fiż-żona li fiha jsiru id-dimostrazzjonijiet Pariġini. Ilkoll kemm aħna ixxukkjati b'dak li ġara. Avolja minn dak li nisimgħu ilna nistennew dan it-tip ta' inċident. Franza iddikjarat stat ta' emergenza. F'Malta ġie estiż is-sospensjoni tar-regoli tas-Schengen biex dan issa jibqa' sejjer sa wara li jintemm is-Summit taċ-CHOGM. L-attakk fuq il-moviment ħieles tal-persuni fiż-żona Schengen ilu li beda. Intensifika mal-mewġa kurrenti ta' migrazzjoni mis-Sirja. Wara Pariġi bla dubju dan l-attakk ser ikompli jintensifika. L-ikbar rebħa tat-terroriżmu jkun jekk jirnexxielu jnissel il-biża' fit-tul. Biża' li jekk isseħħ tkompli tnaqqar it-tolleranza u s-solidarjetà. Bla dubju jeħtieġ li noqgħodu attenti, kemm aħna ċ-ċittadini, imma iktar minnha l-awtoritajiet. Huwa neċessarju imma li ma nħallux il-biża' tirkibna għax bħala konsegwenza ningħalqu f'gaġġa. Huwa żmien ta' riflessjoni favur il-paċi u s-solidarjetà, il-messaġġ ta' Jean Julie il-karikarturista li pinġa l-karikatura riprodotta hawn fuq. Il-vjolenza ma tiġġielidiex bil-vjolenza iżda bid-disponibilità ta' kull wieħed minnha favur il-paċi u bit-tixrid ta' kultura ta' solidarjetà. Dan mhux faċli meta qed ngħumu f'baħar ta' indifferenza. Inċidenti bħal dan jixxokkjawna, imma forsi jġibu lil uħud f'sensihom u jgħinhom biex inaqqsu l-indifferenza għas-sofferenzi madwarna. ippubblikat fuq , it-Tnejn 16 ta' Novembru 2015